
MINISERIE:

Landsbyveterinærene




Kate Hardy

har alltid elsket bøker, og kunne lese før hun begynte på skolen. Hun oppdaget Mills & Boon bøker da hun var tolv, og bestemte seg for at det var det hun ønsket å drive med. Når hun ikke skriver, liker Kate å lese, gå på kino, selskapsdans og trening. Du kan kontakte henne via nettsiden hennes: katehardy.com

 




Landsbyveterinærene

I miniserien Landsbyveterinærene kan du drømme deg bort i en idyllisk landsby i Yorkshire der dedikerte veterinærer og søte dyr holder til. Miniserien er ispedd en god dose romantikk, forviklinger og sjarm, og vi kan love deg en sjarmerende virkelighetsflukt du vil ha vansker med å legge fra deg! Dette er andre bok i serien.

 




Til Louisa Heaton – det var så moro å jobbe med deg, og planlegge serien vår!




1

«Så hva var det du ville snakke med meg om, Jenny?» spurte Archer.

Jenny hadde med vilje ventet med å ta tak i forretningspartneren sin til resten av kollegene hadde forlatt Burndale Veterinary Surgery etter det ukentlige møtet. «Jeg er ikke sikker på om jeg skal lage en kopp kaffe til deg eller skjenke deg en stor whisky først.»

«Ingen av delene. Bare fortell meg det», sa Archer.

«Det er mamma.» Jenny hadde kommet tilbake til Burndale fra Leeds og sluttet seg til operasjonsstuen her for å kunne holde et tettere øye med moren. Hun visste at Betty var livredd for tanken på å flytte på institusjon, og hun ville forsikre moren om at hun skulle gjøre sitt beste for å holde henne i huset hun hadde bodd i i flere tiår. «Robert kom på besøk i helgen.»

«Og?»

Hun pustet ut. «Han synes hun er blitt mye verre. Hun trenger mer støtte. Og han har et poeng. Det er ikke trygt å la mamma være alene lenger – ikke så mye på grunn av demenssykdommen, for den er fortsatt mer på glemsomhetsstadiet enn noe annet, og det kan vi jobbe oss rundt, men hun faller stadig, hun vil ikke bruke rullator, og jeg er redd for at hun skal ende opp med et alvorlig brudd. Jeg er der i helgene og på kveldene, og jeg kan få venner eller naboen vår, Shela, til å sitte hos henne hvis jeg må ut på jobb. Men jeg har lovet henne at hun aldri skal på sykehjem. Det betyr at jeg må jobbe deltid en stund. Inntil …»

Nei. Det kunne hun ikke tenke på.

«Jeg har brukt denne uken på å utforske alle muligheter, og jeg har ikke funnet noe.»

«Kan ikke broren din hjelpe til i det hele tatt?»

Hun visste hva han tenkte. Bestevenninnen hennes hadde sagt det samme: Robert hadde overlatt all omsorgen for moren deres til henne. Men Jenny visste at det var en kamp hun ikke kunne vinne. Det viktigste var at moren var trygg og hadde det så bra som mulig. «Det er to timers kjøring hver vei for ham. Med det presset fastlegene er under, tror jeg ikke han ville klart det.»

«Vil han ikke vurdere å flytte nærmere henne?»

«Det er barna å tenke på. Det er ikke et godt tidspunkt for dem å bytte skole.» Hun sukket. «Jeg er lei for det, Arch. Jeg føler meg så fæl som legger press på deg. For ikke å snakke om at det egentlig ikke er så lenge siden Max pensjonerte seg og jeg ble partneren din. Men med mindre noen finner opp en måte jeg kan skrive ut en fungerende 3D-modell av meg selv på, må jeg gå ned til tre dager i uken på klinikken.»

«Når?»

Hun skar en grimase. «Dette er den dårlige biten. Så snart som mulig. I løpet av den neste måneden, maks.»

«Det er ingen fare. Ikke vær redd», sa Archer, og børen som hadde trykket på Jennys skuldre helt siden brorens besøk, begynte endelig å lette. «Jeg skal ordne opp i det. Vi kan få inn en vikar til vi finner en annen veterinær – noen på deltid, eller til og med på heltid for å gi oss litt ekstra fleksibilitet.»

«Takk, Archer. Jeg setter virkelig pris på det.» Hun ga ham en klem. Hvis noen hadde fortalt henne for tjue år siden at den stille, hengslete gutten med det krusete håret som gikk to år over henne på skolen, skulle vise seg å bli en av hennes nærmeste venner og forretningspartner, ville hun blitt overrasket. Jenny hadde alltid visst at Archer Forde var en av de snille gutta, men etter at hun kom hjem til Burndale, hadde hun oppdaget hvor snill han faktisk var.

Selv om de aldri ville bli mer enn gode venner. Ja, Archer var tiltrekkende: Han hadde lagt på seg og fått en anstendig frisyre, og nå for tiden var han veldig behagelig å se på. Men det var ingen kjemi mellom dem. Han føltes mer som en storebror.

«Jeg vet ikke hvordan jeg skal takke deg», sa hun.

«Det er det venner er til for», sa han. «Du ville passet på meg hvis jeg var i dine sko.»

«Ja», sa hun seg enig. «Selvsagt ville jeg det.»

«Så slutt å bekymre deg. Alt kan fikses.»

«Takk, Arch.» Jenny ønsket at hun kunne trylle for ham også. Hun visste hvor ensom han var; han hadde innrømmet overfor henne at siden han hadde mistet kjæresten Amy, hadde han ikke hatt lyst til å være sammen med noen andre.

Det fantes dusinvis av kvinner som ville date Burndales mest ettertraktede ungkar, men Jenny hadde ikke tenkt å fornærme vennen sin ved å prøve å spleise ham med noen. Når han var klar til å gå videre, ville hun kanskje gi ham en dytt eller to. Men det beste hun kunne gjøre akkurat nå, var å støtte ham, slik han støttet henne. «Vi ses i morgen.»

*

Kanskje dette var det rette tidspunktet å flytte fra London, tenkte James. Før Tilly begynte på skolen, slik at hun hadde noen måneder på seg til å finne seg til rette og få venner. Familien hans ville bli henrykt hvis han flyttet tilbake til Burndale, og Tilly kunne vokse opp i det samme vakre landskapet som han hadde gjort. Ja, det ville bety en lengre reise for Annas foreldre når de ville besøke barnebarnet sitt, men han skulle sørge for å finne et sted som var stort nok til at de kunne bo der når de ville komme på besøk.

Idéen hadde ligget og boblet i bakhodet hans i en måned nå, helt siden hendelsen med Sophie, den tidligere barnepiken deres. Men før han offisielt satte ting i gang, ville det være fornuftig å snakke med noen andre om det. En han hadde kjent i årevis, og som hadde vært gjennom den samme hjertesorgen som han selv. En som unngikk forhold av nøyaktig samme grunn som han gjorde, fordi han ikke kunne takle et så voldsomt tap igjen.

«Ser man det, er det ikke Mr. Herriot i London», hilste Archer da han koblet seg til videosamtalen.

«Ja, Mr. Herriot i Yorkshire», ertet James tilbake. Som skolebarn hadde de begge forelsket seg i veterinærens historier, og siden de begge var vitenskapsnerder, var det åpenbart at de ville ende opp med å utdanne seg til veterinærkirurger og følge i heltens fotspor. «Hvordan går det?»

«Som vanlig. Og du?»

«Hmm», sa James. «Jeg har tenkt litt. Kanskje det ville være bedre for Tilly å vokse opp utenfor London.»

«Skal du flytte?» Archer så overrasket ut.

«Jeg tenker på det.»

«Hva er det som har forårsaket det?»

James stønnet og fortalte Archer om hendelsen med barnepiken.

Archer rykket til. «Au.»

«Selv om hun ikke hadde forlatt oss neste morgen, var det åpenbart at hun ikke kunne bli. Ikke etter det. Jeg har en barnepike som vikar for henne, men all denne forandringen er ikke bra for Tilly. Hun trenger stabilitet. Og det har fått meg til å tenke. Kanskje det er riktig tidspunkt å flytte.» Han trakk pusten dypt. «Dette er ikke fordi jeg ber deg om å gi meg en jobb, Arch, for jeg vet at du har Jenny, og du trenger egentlig ikke en tredje veterinær i Burndale. Men jeg lurte på om du hadde hørt om noen ledige veterinærjobber innenfor, jeg vet ikke, en halvtimes kjøring fra Burndale?»

«Kommer du tilbake for å bo i Burndale?» Archers øyne ble store, og så smilte han. «Vet du hva, James – jeg tror vi kan gjøre hverandre en tjeneste.»

«Hva trenger du?» spurte James umiddelbart. «Svaret er ja.»

«Strengt mellom deg og meg, for vi har ikke annonsert det ennå, Jenny skal jobbe deltid», sa Archer.

«På grunn av moren?» spurte James, som hadde hørt om Jennys situasjon fra sin egen mor.

«Ja. Jeg sa til henne at jeg skulle få inn en vikar mens jeg leter etter noen til å fylle tomrommet permanent. Men hvis du mener alvor med å komme tilbake til Burndale, kan du spare meg for alt bryet med rekrutteringen.» Archer så håpefullt på ham. «Jeg kan tilby deg alt mellom to dager i uken og en fulltidsstilling – vi kan tilpasse det til alles behov.»

«Det», sa James, «ville vært strålende. Ja. Ja, takk!»

«Det er flott. Når kan du begynne?» spurte Archer.

«Jeg skal snakke med seniorpartneren her i morgen», sa James. «Jeg ringer deg så snart jeg har snakket med dem. Da kan vi finne ut hvilke dager du trenger meg, og hva jeg må ordne for Tilly – jeg forventer ikke at mamma eller søsteren min, Vicky, skal ta alt.»

«Perfekt.» Archer smilte. «Det skal bli så godt å få jobbe sammen med deg etter alle disse årene. Jenny er hyggelig, så du kommer til å passe godt inn i praksisen. I tillegg kjenner du nesten alle klientene.»

«Jeg ser også frem til å jobbe sammen med deg. Hvis Annas jobb ikke hadde vært i London, ville jeg nok ha foreslått et partnerskap for flere år siden», sa James.

«Jeg var nær ved å be deg om å bli med oss da Max pensjonerte seg», innrømmet Archer, «men jeg trodde du ville bli i London.»

Der James kunne ta med blomster til Anna hver fredag, akkurat som han hadde gjort da hun levde: bortsett fra at nå for tiden var det til graven hennes i stedet for å valse inn på kjøkkenet, overrekke blomstene og få et kyss i retur. «Det ville jeg», sa James og skjøv ned tristheten. «Men jeg må sette Tillys behov først. Og jeg tror det er på tide for oss å komme hjem.»

*

Tre uker senere leverte James Tilly i barnehagen i Burndale for andre gang.

«Pappa, ikke gå!» sa hun og holdt ham hardt i hånden mens de stod utenfor døren. «Jeg vil ikke bli her. Jeg vil bli med deg.»

Han knelte og la armene rundt henne. «Hei, du hadde det hyggelig her i går. Du fikk nye venner, og du malte det nydelige bildet. Du kommer til å ha det hyggelig i dag også», sa han. «Og bestemor kommer og henter deg i ettermiddag.»

En tåre trillet nedover kinnet hennes. «Men jeg savner Jas.»

Jasminder var Tillys beste venninne i barnehagen i London. «Vi ringer henne i kveld», lovet han. «Hun er fortsatt bestevenninnen din, og det kommer ikke til å forandre seg bare fordi vi har flyttet hit. Se på meg og onkel Archer – vi har vært bestevenner helt siden vi gikk på skolen sammen.»

Nok en tåre trillet nedover Tillys kinn, og James’ hjerte verket. Hvordan klarte kvinner å gjøre dette, undret han. Hadde Anna vært bedre til å lære Tilly å være selvstendig? Sviktet han både den avdøde kona og datteren?

«Tilly, jeg er veldig glad i deg, og selvfølgelig vil jeg være sammen med deg», sa han ømt. «Men jeg har noen syke dyr som venter på at jeg skal gjøre dem friske. Kan du være modig og la meg gjøre det?»

Hun så på ham med store, brune øyne under en mørk hårkrans som minnet så mye om morens. «Ja, pappa.»

«Det er jenta mi», sa han og ga henne en klem. «La oss gå inn.»

Da Tilly satt fornøyd ved et bord, satte James kursen mot klinikken.

Barb, resepsjonisten, så opp med et smil da han kom inn.

«Er det ikke unge James Madden? Velkommen hjem, kjære», sa hun.

«Takk, Barb. Det er godt å være tilbake.»

Archer dukket opp fra konsultasjonsrommet sitt. «Velkommen til praksisen», sa han. «Du husker åpenbart Barb, resepsjonisten vår. Kom og hils på de andre.»

James fulgte etter Archer gjennom klinikken.

«James, dette er Anu, veterinærsykepleieren vår», sa Archer. «Og du husker Jenny Sutton-Braithwaite, som hun het da vi gikk på skolen.»

«Hyggelig å treffe deg, Anu», sa James og håndhilste på henne. «Jenny. Godt å se deg igjen.» Han smilte til henne og tok henne i hånden, og til sin overraskelse føltes det som om det gikk et elektrisk støt gjennom huden hans der den berørte hennes.

Hva i …?

Han hadde aldri hatt så mye med Jenny å gjøre på skolen. Hun hadde vært to år yngre enn ham og i en helt annen vennegjeng. I likhet med ham hadde hun flyttet bort etter universitetet. Han husket Jenny, men bare vagt. Han hadde i hvert fall ikke forventet å bli så oppmerksom på de blåeste øynene han noen gang hadde sett.

«Hyggelig å se deg igjen, også», sa hun høflig. «Det var leit å høre om det som skjedde med kona di.»

Landsbyens rykter hadde sannsynligvis fortalt henne alt. Alt om hvordan Anna hadde dødd av en fostervannsemboli etter keisersnittet da Tilly ble født; det var en utrolig sjelden hendelse, og det hadde gjort James helt lamslått, han hadde mistet kona og måtte samtidig takle å være alenepappa for den nyfødte datteren deres.

«Takk», sa han.

«Har datteren din funnet seg til rette?» spurte Jenny.

«Noen tårer i morges da jeg leverte henne i barnehagen», sa han. «Tilly savner vennene sine fra London.»

«Og hun begynner på skolen i september?» Da han nikket, sa Jenny: «Min beste venninne, Tamsin, er assisterende rektor på barneskolen. Hvis du vil, kan jeg snakke med henne og høre om hun kan gi deg en pekepinn på hvem som sannsynligvis kommer til å gå i klassen hennes, slik at du kan arrangere noen lekeavtaler i løpet av sommeren for å hjelpe Tilly med å få venner og finne seg til rette.»

«Det ville vært flott. Takk skal du ha.» Han tok en pause. «Hvordan går det med moren din?»

Jenny ga ham et beklagende smil. «Har du også blitt oppdatert av landsbyen?»

«Jepp», sa han.

«Mamma er splittet mellom å være lettet over at jeg skal være hjemme med henne to dager til i uken, og å ha dårlig samvittighet for at hun saboterer karrieren min. Noe hun absolutt ikke gjør. Det var mitt valg å gå over til deltid», svarte Jenny.

«Hvis det hjelper, ville jeg ha gjort det samme i dine sko», sa han.

«Det er vanskelig å sjonglere iblant», sa hun. «Men det er vel like vanskelig å være alenepappa.»

«Bekymrer deg for om du gjør det beste for dem. Fortell meg om det», sa han med et smil.

«Vi har vel pasienter som venter», sa hun. «Vi ses senere.»

*

Jenny tok seg en kaffe i pausen midt på formiddagen, og tilsatte kaldt vann slik at hun kunne drikke den med én gang.

Hun var fortsatt sjokkert over hvordan hun hadde reagert på James.

Selv om de ikke hadde vært i samme vennegjeng på skolen, hadde hun lagt merke til den kjekke tenåringen den gangen. Hun hadde virkelig likt de grønne øynene og smilet hans, og måten det mørke håret hans falt ned over pannen hans – akkurat som Orlando Blooms, hennes favorittskuespiller på den tiden – men hun hadde vært altfor sjenert til å våge å be ham med ut.

Siden James var Archers beste venn, hadde hun blitt kjent med ham via stedfortreder siden hun hadde jobbet sammen med Archer. I likhet med henne var James singel og fokuserte på familiens behov – selv om det i hans tilfelle var fordi han var blitt enkemann i stedet for skilt.

Og hun orket uansett ikke å date igjen. Bruddet i det syv år lange ekteskapet hadde gitt henne blåmerker. De hadde møtt hverandre som studenter, men allerede da hadde Simon alltid vært mye mer ambisiøs enn henne, og han hadde stått fast på at han ikke ville ha barn fordi han ville fokusere på karrieren sin. Han hadde blitt konsulent i ung alder og skapt seg et navn i Leeds, og Jenny hadde forsonet seg med det faktum at hun hadde ønsket seg en familie etter hvert som de ble eldre, men det hadde ikke han. Hun hadde niesen og nevøen sin, selv om hun ikke så dem så mye som hun skulle ønske.

Jobben i London for to år siden hadde vært vendepunktet. Han hadde ikke engang fortalt henne at han hadde søkt på den – hadde bare antatt at hun ville bli med ham. Men da moren hadde fått diagnosen Alzheimers i et tidlig stadium, kunne ikke Jenny flytte.

Hun angret ikke på at hun valgte familien fremfor ekteskapet, men noen ganger ønsket hun at Simon hadde vært forberedt på å hjelpe henne med å finne et kompromiss som fungerte for dem alle.

Og nå hadde hun møtt James igjen. Følte en gnist av tiltrekning hun ikke hadde forventet å føle igjen, for en som hadde like mange komplikasjoner i privatlivet sitt. Hold det profesjonelt, minnet hun seg selv på. Ikke tenk på hvordan det mørke håret hans faller ned over pannen. Eller hvor vakker munnen hans er når han smiler. Eller hvordan øynene hans er like grønne som lyngheiene en vårdag.

Da James tok henne igjen etter morgenoperasjonen, fikk hun likevel en sitring langs ryggraden da hun ble oppmerksom på ham.

«Jeg må reparere et vanskelig kutt på en spaniel», sa James. «Har du lyst til å være anestesilegen min?»

Et samarbeid ville være den beste måten å hjelpe henne med å dempe tiltrekningen på og holde det profesjonelt, tenkte hun. «Ja visst.»

Men hun oppdaget raskt at hun hadde tatt veldig, veldig feil.

Da hun så hvor vennlig James behandlet spanielen, og hvordan de grønne øynene hans rynket seg i hjørnene mens han gjorde et stort nummer av hunden før han barberte Alfies labb, smeltet hjertet hennes.

Da hun så hvor behendige hendene hans var da hunden lå på operasjonsbordet og James sydde sammen såret – som faktisk var på et vanskelig sted – lurte hun på hvordan disse hendene ville føles mot huden.

Og da hun så smilet i ansiktet hans da hun reverserte bedøvelsen og hunden våknet, fikk hun mageknip.

«Godt jobbet», sa hun.

«Godt lagarbeid», korrigerte han. «Men hvis det hadde vært noe dypere, ville det ha involvert akillessenen hans.»

Hun visste at det ville ha vært livsfarlig. Spanielhunden ville ha vært ulykkelig, ute av stand til å løpe rundt og hoppe rundt slik rasen vanligvis gjorde. «Han var heldig», sa hun.

«Takk for hjelpen», svarte han og klødde spanielens hode forsiktig. «Og jeg må ringe moren din, Alfie, så hun kan slutte å bekymre seg.»

Åh, det smilet.

«Vi ses senere», sa hun. «Og jeg skal snakke med Tamsin om skolen i kveld.»

«Det setter jeg pris på. Takk, Jenny.» Øynene hans rynket seg i hjørnene, noe som igjen fikk henne til å kjenne det rare, lille suget i magen. Akkurat som da hun var tenåring.

Hun måtte være veldig, veldig forsiktig så hun ikke falt for James.

